Verdagte aangekeer oor transitorooftogte(Argieffoto) ŉ 39-jarige man verskyn binnekort weer in die Kuruman-landdroshof in die Noord-Kaap ná hy op 8 Desember in hegtenis geneem is in verband met transitorooftogte. Nomthandazo Mnisi, woordvoerder van die polisie, het gesê die man is in Hartswater aangekeer. Hy was vermoedelik betrokke by verskeie transitorooftogte wat in 2018 in Kuruman en Pampierstad uitgevoer is. “Hy is positief geïdentifiseer vir sy betrokkenheid by ŉ transitorooftog in Kuruman. Twee veiligheidswagte is van ŉ onbekende bedrag kontant beroof toe ses gewapende verdagtes toegeslaan het.” Veiligheidswagte is in Pampierstad ook van ŉ onbekende bedrag kontant beroof toe ses verdagtes hulle oorval het. Een van die wagte is by ŉ winkelsentrum in die been geskiet.